HU Az Európai Unió Hivatalos Lapja C 47/7

A meghallgató tisztviselő zárójelentése a COMP/M.4439 – Ryanair/Aer Lingus ügyben

(az egyes versenyjogi eljárásokban a meghallgatási tisztviselők megbízásáról szóló, 2001. május 23-i 2001/462/EK, ESZAK bizottsági határozat 15. és 16. cikke szerint – HL L 162., 2001.6.19., 21. o.)

(2008/C 47/04)

2006. október 30-án a Bizottság bejelentést kapott a 139/2004/EK tanácsi rendelet (összefonódás-ellenőrzési rendelet) értelmében egy tervezett összefonódásról, amely révén a Ryanair Holdings Plc (Ryanair) az összefonódás-ellenőrzési rendelet 3. cikke (1) bekezdésének b) pontja értelmében egy 2006. április 4-én bejelentett nyilvános ajánlat útján ellenőrzést szerez az Aer Lingus Group Plc (Aer Lingus) felett.

A bejelentés első vizsgálatát követően a Bizottság azt a következtetést vonta le, hogy a bejelentett összefonódás az összefonódás-ellenőrzési rendelet hatálya alá tartozik, és hogy a vállalkozás még a bejelentő félnek a 2006. november 19-én tett, majd azután 2006. december 14-én módosított kötelezettségvállalásait figyelembe véve is komoly kételyek merültek fel azzal kapcsolatban, hogy összeegyeztethető-e a közös piaccal és az EGT-megállapodásban foglaltak érvényesülésével.

A Bizottság ezért 2006. december 20-án úgy határozott, hogy az összefonódás-ellenőrzési rendelet 6. cikke (1) bekezdése c) pontjának megfelelően eljárást kezdeményez. 2007. február 22-én a Bizottság a Ryanair-rel kötött megállapodás alapján úgy határozott, hogy az összefonódás-ellenőrzési rendelet 10. cikke (3) bekezdésének második albekezdése szerint az eljárást 20 nappal meghosszabbítja.

2007. március 27-én a Bizottság elküldte kifogásközlését a Ryanair részére. A fájlhoz való hozzáférést CD-ROM segítségével biztosították 2007. március 29-én, majd azt követően egy, a Ryanair és az Aer Lingus által közösen elfogadott adatszoba-eljárás segítségével, amely lehetővé tette a különleges adatok elemzését olyan feltételek mellett, amelyek biztosították, hogy a mögöttes információ bizalmas kezelése fennmaradjon. A Ryanair írásbeli választ nyújtott be a kifogási nyilatkozatra 2007. április 17-én.2007. június 1-jén, 6-án és 8-án további hozzáférést biztosítottak a fájlhoz.

A fájlhoz való hozzáférés közben a Ryanair véletlenszerűen bizalmas információkat kapott más felekre vonatkozóan. Helyreállítási intézkedések történtek és az érintett feleket megfelelő módon értesítették.

A Ryanair nem kívánt élni a lehetőséggel, hogy érveit szóbeli meghallgatáson fejtse ki a 802/2004/EK rendelet 14.1. cikke szerint.

2007. április 17-án a Ryanair kötelezettségvállalásokat nyújtott be a kifogási nyilatkozatban megfogalmazott versenypolitikai aggályok eloszlatására. Ezeket a kötelezettségvállalásokat azután 2007. május 3-án módosították, ami a határidő 15 nappal való meghosszabbítását eredményezte az összefonódás-ellenőrzési rendelet 10.3. cikkének megfelelően. A Bizottság piaci vizsgálatot végzett e kötelezettségvállalások ügyében, és a Ryanair számára május 16-án, 23-án és 30-án biztosították a hozzáférést a piaci vizsgálatra adott, nem bizalmas válaszokhoz. Nem érkezett hozzám arra irányuló felkérés, hogy igazoljam a piackutatás tárgyilagosságát.

A Ryanair által 2007. május 3-án módosított kötelezettségvállalások vizsgálatát követően a Bizottság azt a következtetést vonta le, hogy nem foglalkoztak kellőképpen a kifogásközlésben megfogalmazott versenypolitikai aggályok eloszlatásával, és hogy ezért az összefonódás jelentős módon akadályozná a hatékony versenyt a közös piacon.

Véleményem szerint a határozattervezet csak azokat a kifogásokat tartalmazza, amelyekre vonatkozóan a Ryanair-nek lehetősége nyílt saját álláspontjának ismertetésére.

A Ryanair az eljárás során korábban nem intézett hozzám kérdést védelemhez való jogai tekintetében.

Egyéb érintett felek

Az Aer Lingus-nak különleges helyzete volt az eljárásban, mivel egy ellenséges felvásárlási ajánlat célpontja és ezért a 802/2204/EK rendelet 11. cikkének b) pontja értelmében egyéb érintett félnek tekintik. Helyzetének megfelelően az Aer Lingus az eljárás valamennyi szakaszához aktív részvételével járult hozzá. A II. szakaszban végzett vizsgálat során az Aer Lingus számára biztosítottak néhány kulcsfontosságú dokumentumot. Megkapta a kifogásközlés nem bizalmas példányát. A fájl egyéb dokumentumaihoz is hozzáférést kapott a Versenypolitikai Főigazgatóság által megfelelőnek ítélt mértékig annak érdekében, hogy észrevételeit benyújtsa a 802/2004/EK rendelet 17.2. cikkének megfelelően. Ez többek között magában foglalta az adatszobához való, a Ryanair-éhoz hasonló hozzáférést is. Az Aer Lingus megkapta a Ryanair kifogásközlésre adott válaszának nem bizalmas másolatát is.

Az Aer Lingus azt állította, hogy a fájlhoz való hozzáférése szükségtelenül korlátozott volt, és hogy ugyanazon az alapon, mint a bejelentő fél, jogosult lett volna a fájlhoz való teljes hozzáférésre ahhoz, hogy teljes mértékben gyakorolni tudja meghallgattatáshoz való jogát. Ezt az állítást a Versenypolitikai Főigazgatóság elutasította, és az Aer Lingus azután nem vetette fel előttem ezt a kérdést.

Az Aer Lingus nem kívánt élni a lehetőséggel, hogy érveit szóbeli meghallgatáson fejtse ki a 802/2004/EK rendelet 14.2. cikke szerint.

Egyéb harmadik felek

A 802/2004/EK bizottsági rendelet 11. cikkének c) pontja értelmében két érdekelt fél kívánt részt venni az eljárásban, nevezetesen az Ír Közlekedési Minisztérium (DoT) és egy, az Aer Lingus alkalmazottait képviselő szakszervezet. 2007. április 4-i és április 12-i határozataimmal úgy határoztam, hogy engedélyem az eljárásban való részvételüket. Azután a Versenypolitikai Főigazgatóság biztosította számukra a lehetőséget, hogy álláspontjukat ismertessék.

Következtetés

A fentiek alapján megállapítom, hogy ebben az ügyben tiszteletben tartották valamennyi fél meghallgatáshoz való jogát.